Han er i øjeblikket ansat i et kort vikariat som spindoktor for Økonomi- og Erhvervsminister Brian Mikkelsen, men stod til at få stillingen permanent fra årsskiftet.

I dag valgte Billy Adamsen dog at droppe sit kandidatur til den permanente stilling hos Brian Mikkelsen på grund af en serie gamle skriverier, der atter er dukket op; skriverier i form af breve, mails og faxer sendt fra Adamsen til sin daværende chef, statsminister Poul Nyrup Rasmussen.

Billy Adamsen er rasende over, at de breve og mails offentliggøres netop nu, hvor han er kommet tilbage som rådgiver i dansk politik. Og han angiver Poul Nyrup Rasmussen som afsender.

"Jeg er skuffet over ham. Fuldstændig. Det er uanstændigt af ham og viser mangel på format," siger Billy Adamsen til Newspaq om sin tidligere chef, Poul Nyrup Rasmussen.

Nyrup og Adamsen røg uklar, da Billy Adamsen efter sit job som rådgiver for den daværende socialdemokratiske statsminister, skrev bogen "Spindoktor" om sit arbejde for Poul Nyrup Rasmussen.

Billy Adamsen er da også sikker på, at Poul Nyrup Rasmussen står bag dette nye angreb på ham.

"Poul Nyrup er tidligere statsminister, og han burde have mere format end det her; end at angribe mig og min familie på denne usympatiske måde. Men jeg vil ikke synke ned på hans niveau, så jeg vil ikke lægge alle mine tanker og analyser, jeg har sendt til ham gennem tiden, ud. Det hører ingen steder hjemme. Hvad er det for noget? Jeg er dybt rystet!," slår han fast.

Tidligere spindoktor for Anders Fogh Rasmussen, Michael Kristiansen, kommer med et bud på, hvorfor det gik så skævt mellem Nyrup og Adamsen.

"Det der gik galt for Billy Adamsen, var, at han måske hungrede lidt for meget for sin chefs agtelse og respekt. Som rådgiver skal man ikke hele tiden have behov for ros," lyder det fra Kristiansen.

Han mener ikke, at det i sig selv var en fejl af Billy Adamsen at skrive bogen "Spindoktor", men at der måske skulle have været holdt en smule igen med detaljerne.

"Man kan sagtens sige ting bagefter, men man kan ikke skrive en bog og hænge sin tidligere chef ud. Det kunne jeg ikke finde på, det kan ganske enkelt ikke lade sig gøre," slår Michael Kristiansen fast.

Billy Adamsen selv mener, at Poul Nyrup Rasmussen ikke vil anerkende alt det gode, de lavede sammen mens sidstnævnte var statsminister.

"Jeg havde ikke siddet på bagsædet af mandens ministerbil gennem en hel valgkamp i 1998, hvis det jeg havde lavet, var så slemt," siger han og lover samtidig, at han ikke vil udgive dokumenter fra sin tid i Statsministeriet, der vil kunne skade Poul Nyrup Rasmussen.

"Det eneste, jeg har offentliggjort, er en fødselsdagshilsen, Poul Nyrup Rasmussen sendte til mig på min 40års fødselsdag. Her skriver han til mig, at vores samarbejde har været fantastisk, og at vi har flyttet Danmark i den rigtige retning. Samtidig skriver han også at den loyalitet, jeg har udvist over for ham, har givet ham en tryg base, hvor der har været mulighed for højttænkning og idéudvikling," beretter Billy Adamsen.

Det kuldsejlede job hos Brian Mikkelsen har dog ikke væltet ham af pinden.

"Jeg er en mand, der har lavet og fortsat laver utroligt mange ting," slår eskspindoktoren fast.